Bojazan za sigurnost na Haitiju
Pljačke i krađe su učestale no  zapovjednik američkih snaga na terenu, general pukovnik Ken Keen kaže da je glavni grad Haitija ipak si
Bivši američki predsjednik Bill Clinton, na dužnosti posebnog izaslanika Ujedinjenih naroda za Haiti, posjetio je tu potresom poharanu zemlju gdje se intenziviraju humanitarni napori dok deseci tisuća ljudi čekaju na hranu, vodu i druge temeljne potrepštine. Gospodin Clinton sastao se s predsjednikom Haitija. Svjetski čelnici obećali su velike donacije za obnovu glavnog grada Haitija kojeg je u utorak pogodio potres jačine sedam stupnjeva. Tisuće ljudi su poginule, ranjene ili su bez krova nad glavom. Procjenjuje se da je potresom pogođeno oko tri milijuna Haićana što je trećina sveukupnog stanovništva. Preživjeli žive u improviziranim šatorima na ulicama koje su prepune ruševina i raspadajućih tijela. Pojavile su se i sigurnosne bojazni dok stotine provalnika provaljuju u trgovine te nose sve što pronađu, a u nekim slučajevima između njih dolazi do okršaja. Zapovjednik američkih snaga na terenu, general pukovnik Ken Keen kaže da je glavni grad Haitija ipak sigurniji nego prije potresa. Sjedinjene Države preuzele su kontrolu nad zračnom lukom u glavnom gradu te razmještaju tisuće vojnika kako bi se uspostavila sigurnost za humanitarne djelatnike. Američki ministar obrane Robert Gates izjavio je da će američke snage na Haitiju podržati tamošnju vladu te mirovnu misiju Ujedinjenih naroda, ali da neće preuzeti proširenu ulogu održavanja reda i mira. Gates je dodao da američke snage imaju ovlasti da uporabe silu kako bi, u slučaju potrebe, obranili sebe i druge. Američki admiral Mike Rogers, direktor za obavještajne djelatnosti pri Združenom stožeru američkih oružanih snaga, odbacio je optužbe nekih humanitarnih djelatnika da američki kontrolori leta na Haitiju daju prioritet američkim vojnim zrakoplovima pred zrakoplovima koji dovoze spasilačke ekipe i potrepštine. Admiral Rogers je kazao da je glavna zračna luka u Port-au-Princeu podjednako podijeljena između vojnih i civilnih letova. Prethodno se organizacija Liječnici bez granica potužila da nema koordinacije među humanitarnim organizacijama te da su njena dva zrakoplova upućena u susjednu Dominikansku Republiku. Kanada će 25.-og ovog mjeseca biti domaćin sastanka na temu koordinacije zapadnih donatora i Ujedinjenih naroda.